text: Holeby Kirke
  
  publiceret: 2023-08-16 14:43:31+02:00
  Holeby Kirke er en sognekirke, der ligger højt og frit på en bakke nordvest for Holeby. Oprindelig lå kirken i byens midte, men den kom til at ligge alene, da gårdene blev flyttet ud, og stationsbyen blev etableret længere mod øst.
  Kirkegården er siden middelalderen blev udvidet mod nord og vest, hvor den ligesom mod øst hegnes af stakit, mens der mod syd er en mur af kampesten. I østsiden er der en køreport og låge. På kirkegården står en tømret klokkestabel fra 2002.
  Kirken består af et romansk kor og skib samt et gotisk våbenhus, som er opført i store munkesten. Bygningen står i dag i blank mur med synlige teglsten og med røde tegltage. Murene har tidligere været kalket lyserøde.
  Kirken er i usædvanlig grad fattig på arkitektonisk udsmykning. I den romanske kirke har der i skibet oprindelig været en dør mod syd og en mod nord. Den nordlige er i dag blændet, men den sydlige er stadig i brug. I koret er en præstedør. Skibet har tre romanske vinduer bevaret som blændinger, dvs. murnicher, ligesom koret i gavlen har et blændet, romansk vindue.
  Korets taggavl prydes kun af en lille rund blænding og en stump frise ud over de senere, trappeformede kamtakker. Skibets østlige gavl har i toppen som blænding et hammerkors, og det har nu ingen dekorationer på kammene. På skibets langmure er der øverst kvadratiske, hvidpudsede blændinger. Dets vestlige gavl har et nyere lydhul til en klokke.
  Våbenhuset på sydsiden er sengotisk. Gavlen har en oprindelig, fladbuet dør i et spidsbuet spejl. Taggavlen har gotiske dekorationer af trappeformede kamtakker og blændinger.
  Kirken har hvidmalede trævinduer, der blev udskiftet i begyndelsen af 1800-tallet.
  I det indre står kirken hvidmalet. Rummet præges af de flade, pudsede lofter og de højtsiddende vinduer. De romanske vinduer ses endnu som blændinger. Korbuen er rundbuet og usædvanlig bred. Våbenhuset har en pudset bræddehvælving som loft.
  Korets og skibets tagværker er fra middelalderen.
  Af det middelalderlige inventar er døbefonten fra den sene romanske periode bevaret. Den er et gotlandsk eksportarbejde af kalksten og tilhører den såkaldte spidsbuede bægerbladstype ligesom den i Horslunde Kirke.
  På alterbordet står to alterstager fra den sene gotiske periode.
  Prædikestolen er fra 1586. Den er et værk fra den tidlige renæssance. Stolen er fra samme værksted som bl.a. prædikestolen i Tågerup Kirke. Den har fem fag med arkader, og på hjørnerne er der søjler i par. Bemalingen i gråt, hvidt og guld er fra 1937. I arkadernes felter skimtes malede figurer, som formentlig er evangelisterne.
  Altertavlen fra første halvdel af 1800-tallet er klassicistisk. Den har en bombastisk, arkitektonisk opbygning, og i midten er et maleri af Kristus på korset. Tavlens bemaling er ligeledes fra 1937 og holdt i samme stil som prædikestolen.
  Kirkens bænke er enkle af udtryk. De er fra 1937.
  I skibets vestlige ende er et pulpitur, dvs. et ophøjet galleri, til orglet. Det er delvist udført af gammelt tømmer. Stolpen i midten er beklædt med et kanneleret, dvs. riflet, panel fra den tidlige renæssance.
  I våbenhusets østlige væg er en gravsten fra 1600-tallet, og indmuret i korets nordvæg er en gravsten af rød, norsk marmor fra omkring år 1700.